Héraðsdómur Reykjavíkur vísaði í gær frá kröfum fjögurra rúmenskra verkamanna gegn starfsmannaleigunni Menn í vinnu og fyrirtækinu Eldum rétt. Forsvarsmenn Manna í vinnu voru sýknaðir af kröfunum.
Starfsfólkið fyrrverandi sakar fyrirtækin um vangreiðslu launa, ólögmætan launafrádrátt, vanvirðandi meðferð og nauðungarvinnu. Stuttu eftir að málið var þingfest fór starfsmannaleigan Menn í vinnu í gjaldþrot og þegar kom að dómi hafði skiptum verið lokið og fyrirtækið afskráð. Í dómnum segir að því verði ekki gengið að neinum kröfum sem lúta að ófullnægðum eftirstöðvum lýstra krafa eða vanlýstum kröfum og vísað er til þess að ekki hafi verið lögð fram gögn um að stefnendur hafi gert athugasemdir við að skiptum yrði lokið. Þá segir að með því að vísa frá kröfum gagnvart starfsmannaleigunni verði ekki hjá því komist að vísa málinu einnig frá gagnvart notendafyrirtækinu Eldum rétt. Ragnar Aðalsteinsson lögmaður verkamannanna segir hætt við því að það verði auðvelt að sniðganga ákvæði um keðjuábyrgð, fái dómurinn að standa.
Efling, stéttarfélag þeirra sem stefndu, tilkynnti í morgun að félagið myndi styðja félagsmennina fjóra til að skjóta dómnum til Landsréttar. Halldór Benjamín Þorbergsson, framkvæmdastjóri Samtaka atvinnulífsins, segir að Efling hafi haldið uppi tilefnislausum ásökunum á hendur Eldum rétt og segir dóminn skýran.